**Együttműködési megállapodás (tervezet)**

amely létrejött egyrészről a**Szombathelyi MÁV Haladás Vasutas Sportegyesület** (székhely: 9700 Szombathely, Rohonci u. 3., nyilvántartási szám: 18-02-0000168, adószám: 19892337-2-18, képviseli: Bokor Zsolt elnökhelyettes)

és a **Szombathelyi Sportközpont és Sportiskola Nonprofit Korlátolt Felelősségű Társaság** (székhely: 9700 Szombathely, Sugár utca 18., cégjegyzékszám: 18-09-108780, adószám: 22198499-2-18, képviseli: Leidli Géza ügyvezető)

között alulírott napon és helyen az alábbi feltételek mellett:

1. Szerződő felek rögzítik, hogy Szombathely Megyei Jogú Város Közgyűlésének 551/2019. (XI. 28.) Kgy. határozata alapján Szombathely Megyei Jogú Város Önkormányzata kizárólagos tulajdonában álló Szombathelyi Sportközpont és Sportiskola Nonprofit Kft. tenisz szakosztálya egyesült a Haladás VSE tenisz szakosztályával.
2. Szerződő felek rögzítik, hogy figyelemmel az 1. pontban foglaltakra is, Szombathely Megyei Jogú Város Közgyűlése az 551/2019. (XI. 28.) Kgy. határozatában 2020. január 1-től 15 éves időtartamra ingyenes, de nem kizárólagos használatot biztosított a Haladás VSE tenisz szakosztályának a Sportligetben lévő 6 db teniszpálya tekintetében, azzal, hogy a Szombathely Megyei Jogú Város tulajdonában álló Sportliget továbbra is a Szombathelyi Sportközpont és Sportiskola Nonprofit Kft. üzemeltetésében marad. A Haladás Vasutas Sportegyesület jelen szerződés aláírásával nyilatkozik arról, hogy a szerződés alapján biztosított ingyenes használattal a tenisz szakosztály elhelyezése megnyugtatóan, hosszú távon biztosított.
3. Szerződő felek rögzítik, tudomással bírnak arról, hogy a teniszpályák a TOP 6.3.2-15-SH1-2016-00001 kódszámú, „A szombathelyi Sportliget fejlesztése” című projektben fejlesztésre kerültek, ezért a teniszpályák ingyenes használatára és hasznosítására kizárólag a projekt előírásainak betartásával kerülhet sor, amely előírásokat a szerződő felek ismernek.
4. Szerződő felek rögzítik, hogy a TOP 6.3.2-15-SH1-2016-00001 kódszámú, „A szombathelyi Sportliget fejlesztése” című projekt előírása betartásával a Szombathelyi Sportközpont és Sportiskola Nonprofit Kft. a létesítményt az **éves időbeli** kapacitás legalább 20%-ában (reggel 7óra és este 22 óra között legalább 3 órában ) közösségi használatra bocsátja rendelkezésre, a Haladás VSE pedig az éves időbeli kapacitás 80 %-ában jogosult a létesítmény és a pályák használatára és hasznosítására. A Szombathelyi Sportközpont és Sportiskola Nonprofit Kft. a létesítmény használati jogának napi pontos időbeosztását a felek az alábbiakban rögzítik:

naponta:

7.00-9.00 óráig és 12.00-13.00 óráig Szombathelyi Sportközpont és Sportiskola Nonprofit Kft.

9.00-12.00 óráig és 13.00-22.00 óráig Szombathelyi MÁV Haladás Vasutas Sportegyesület.

1. A teniszpályák fenntartása és üzemeltetése valamennyi költségét továbbra is a Szombathelyi Sportközpont és Sportiskola Nonprofit Kft-t viseli, azzal, hogy a Szombathelyi MÁV Haladás Vasutas Sportegyesület a 4. pont szerinti tényleges használat arányában a költségeket számla alapján az Nkft. részére megfizeti a kifizetésének tárgyhónapját követő hónap utolsó napjáig.
2. A Haladás VSE tenisz szakosztálya a teniszpályákat a működéséhez szükséges, a Szombathelyi Sportközpont és Sportiskola Nonprofit Kft-vel a jelen megállapodás szerinti időtartamban és időszakban használhatja, valamint azt harmadik személy részére használatra továbbadhatja, amelyből a befolyó bevételt a teniszpályák fenntartására és üzemeltetésére köteles fordítani. A Haladás VSE tudomásul veszi, hogy ezen időszakon kívül a Szombathelyi Sportközpont és Sportiskola Nonprofit Kft. a saját használati idején belüli időtartamban más használók részére is biztosítja a teniszpályákat.
3. Szombathely Megyei Jogú Város közgyűlése 2019. november 28-án megtartott közgyűlésén hozott 551/2019. (XI. 28.) Kgy. határozat 1. pontja 2. francia bekezdése alapján a felek megállapodnak abban, hogy az egyesülés keretében működő tenisz szakosztály a továbbiakban a HVSE által elfogadott, a szakosztályra vonatkozó Szervezeti és Működési Szabályzat rendelkezései szerint, annak keretei között működik.
4. A szerződő felek a teniszpályák használatára vonatkozóan az alábbiak szerint rendelkeznek:
5. Szerződő felek rögzítik, hogy a TOP-6.3.2-15 pályázati felhívás előírásainak megfelelően Szombathely Megyei Jogú Város Önkormányzatát 5 éves fenntartási kötelezettség terheli, ezért a létesítményben bármely átalakítás, felújítás, egyéb beavatkozás kizárólag az önkormányzat előzetes írásbeli jóváhagyásával végezhető.
6. A használatra jogosult köteles közreműködni és szabad bejárást biztosítani a támogatásból megvalósult projekt helyszíni ellenőrzései során az arra jogosult ellenőröknek.
7. A felek a megvalósítandó cél érdekékben a következő feladatokat vállalják:

Szombathelyi MÁV Haladás VSE Tenisz Szakosztálya vállalja az alábbiakat:

1. A teniszsportág népszerűsítését óvodás korosztálytól a felnőttekig. Ovitenisz, iskolatenisz, utánpótlásnevelés (minitenisz és korosztályos) szabadidős tenisz, felnőtt teniszoktatás, aranykorúak edzése, baba-mama tenisz, gyermek-felnőtt profi és amatőrversenyek (megye bajnokságok, országos versenyek, emlékversenyek, nemzetközi versenyek, strandtenisz versenyek, touch tenisz versenyek), csapatbajnokságok (NB-s, felnőtt amatőr, megyei korosztályos), házibajnokságok minden korosztálynak, sportágnépszerűsítő programok (családi nap, céges rendezvények, szabadtéri szezonban havonta 1x ingyenes vasárnapi délelőtti teniszlehetőség a város polgárainak), közösségformáló programok (farsang, bográcsozás, teniszfesztivál, ünnepek), tenisztábor szervezését, lebonyolítását, mindennapi testnevelés kiváltását.
2. Szakmai tudás és tapasztalat alapján a napi használathoz szükséges pályakarbantartás és a szezonkezdés előtti pályakarbantartás elvégzését.
3. Pályafelügyelet, tenisz írott és íratlan szabályainak betartatására vonatkozó házirend kiadását, kifüggesztését, betartatását, a pályahasználat koordinálását, minden év január 2-tól december 31-ig, reggel 7 órától este 22 óráig, illetve igény szerint.
4. Edzőképzést. Registro Profesional de Tenis (RPT) Közép-Európai Teniszedző, Képző és Oktatás Központjának kialakítását.
5. A teniszpályák üzemeltetésével kapcsolatos rezsi költségek, az öntözővíz, pályavilágításköltségeinek megtérítését.

Szombathelyi Sportközpont és Sportiskola Nonprofit Kft vállalja az alábbiakat:

1. Engedélyezi, hogy a kerítésre, illetve a klubházban kifüggesztésre kerüljön a házirend, illetve szponzori molinók, reklámtáblák.
2. Pályakarbantartáshoz a meglévő eszközöket használatba adja(háló, hálótartó oszlopok, padok, pálya lehúzó, henger, gereblye, stb.). Az átadott eszközök pótlásáról a Haladás VSE köteles gondoskodni, azzal, hogy az átadott eszközök helyébe lépő eszközök az Nkft. tulajdonába kerülnek.
3. Engedélyezi a salaktároló használatát.
4. Engedélyezi és biztosítja az automata öntézés kezeléséhez a feltételeket, az ásott kút használatát térítés nélkül.
5. Biztosítja a 5-6. pálya közé kézi locsoláshoz kiállást.
6. Biztosítja a közösségi téren a pálya megközelítéséhez szükséges útvonal világítását.
7. Riasztó felügyeletet biztosít.
8. Az üzemeltetésen túli, a beruházással kapcsolatos garanciákat érvényesíti.
9. biztosítja a teniszpályák használatával összefüggő öltözőhasználatot a klubházban.
10. Szerződő felek megállapodnak abban, hogy az Nkft. jelen szerződést rendkívüli felmondással abban az esetben mondhatja fel, ha a Haladás VSE nem tesz határidőre eleget az 5. pont szerinti fizetési kötelezettségének, vagy bármely hónapot tekintve nem biztosítja a 4. pont szerinti kapacitást az Nkft. részére.

Jelen megállapodás az aláírás napjával lép hatályba, azt a felek 15 éves határozott időtartamra kötik.

Szombathely, 2020.

**Szombathelyi MÁV Haladás Szombathelyi Sportközpont és Sportiskola**

**Vasutas Sportegyesület Nonprofit Korlátolt Felelősségű Társaság**

képv.: Bokor Zsolt elnökhelyettes képv.: Leidli Géza ügyvezető